# 

# **Gradsko vijeće**

# KLASA:021-05/21-01/03

# URBROJ:2186/18-02/1-21-2

Ludbreg, 14. lipnja 2021.

**Z A P I S N I K**

sastavljen na konstituirajućoj sjednici Gradskoga vijeća Grada Ludbrega održanoj 14. lipnja 2021. godine (PONEDJELJAK) u Centru za kulturu i informiranje “Dragutin Novak” Ludbreg (Trg Sv. Trojstva 19) s početkom u 17:00 sati.

Prije početka sjednice izvedena je hrvatska himna.

Prvu konstituirajuću sjednicu Gradskoga vijeća Grada Ludbrega otvorila je gđa. ERINA STANČIN – pročelnica Upravnog odjela za razvojne projekte, društvene djelatnosti i lokalnu samoupravu kao ovlaštena osoba za sazivanje konstituirajuće sjednice sukladno odredbama Zakona o lokalnim izborima.

U svoje osobno ime pozdravila je sve prisutne.

Svim izabranim vijećnicima čestitala je na izboru, zaželjela je da dužnost vijećnika koja je časna i vrlo odgovorna, u narednom mandatu obavljaju s puno uspjeha i dobrih rezultata, na dobrobit svih građana Grada Ludbrega.

U ovoj svečanoj prigodi, pozdravila je gradonačelnika Grada Ludbrega Dubravka Bilića, nazočne predstavnike političkih stranaka te predstavnike medija koji prisustvuju ovoj sjednici.

Kako bi se moglo započeti sa službenim dijelom sjednice, zamolila je službenu osobu Mirjanu Balažinec /voditeljicu Odsjeka za lokalnu samoupravu i opće poslove/ da izvrši prozivku **izabranih vijećnika** u skladu s utvrđenim i objavljenim rezultatima izbora od strane Gradskog izbornog povjerenstva.

**NAZOČNI IZABRANI ČLANOVI GRADSKOGA VIJEĆA: Dubravko Bilić, Tihomir Horvat, Anica Happ, Darko Jagić, Maca Jančić, Gordana Loparić, Krešimir Horvat, Igor Franolić i Božica Makar.**

**Sjednici nisu nazočni slijedeći izabrani članovi Gradskoga vijeća:Renata Potočnik, Sandra Dijanošić Skupnjak, Krešimir Šalig i Goran Križanić.**

Nakon prozivke, gđa. Stančin konstatirala je da sjednici od ukupno 13 izabranih vijećnika prisustvuje ukupno 9 izabranih vijećnika.

Ujedno je konstatirala da su svi vijećnici predali Potvrde o svom izboru Gradskog izbornog povjerenstva, koje čine sastavni dio zapisnika s ove sjednice.

Za vođenje zapisnika jednoglasno je izabrana Mirjana Balažinec, a za ovjerovitelje zapisnika jednoglasno su izabrani MACA JANČIĆ i KREŠIMIR HORVAT.

Predsjedateljica gđa. Stančin za konstituirajuću sjednicu Gradskog vijeća Grada Ludbrega predlaže slijedeći

#### D N E V N I R E D

1. Otvaranje konstituirajuće sjednice Gradskog vijeća

(prozivka izabranih vijećnika, utvrđivanje kvoruma, utvrđivanje

dnevnoga reda, određivanje zapisničara te dva ovjerovitelja zapisnika)

1. Izbor Mandatne komisije
2. Izvješće Mandatne komisije i verifikacija mandata vijećnika,

* određivanje člana predstavničkog tijela koji će predsjedati sjednici do izbora predsjednika Gradskog vijeća,
* svečana prisega članova predstavničkog tijela,

1. Izbor predsjednika i članova Odbora za izbor i imenovanja,
2. Izbor predsjednika i članova Odbora za statut i poslovnik,
3. Izbor predsjednika i dva potpredsjednika Gradskoga vijeća.

Predsjedateljica gđa. Stančin pitala je da li ima eventualnih prijedloga za izmjenu ili nadopunu dnevnog reda koji se mogu odnositi isključivo na čin konstituiranja i pošto je utvrdila da nema prijedloga za izmjene i nadopune dnevnog reda, predloženi dnevni red stavila je na glasovanje.

Po obavljenom javnom glasovanju konstatirala je da je **JEDNOGLASNO** usvojen predloženi dnevni red.

Točka 2.

##### Izbor Mandatne komisije

Predsjedateljica gđa. Stančin napomenula je da je Mandatna komisija jedno od radnih tijela Vijeća koja se osniva temeljem Zakona o lokalnoj i područnoj (regionalnoj) samoupravi, a njegov sastav, broj članova, djelokrug i način rada utvrđeni su Statutom i Poslovnikom Vijeća.

Osnovni zadatak Mandatne komisije su pitanja vezana uz utvrđivanje početka i prestanka mandata vijećnika te druga pitanja vezana uz mandatna prava.

Na ovoj konstituirajućoj sjednici Mandatna komisija ima zadatak podnijeti izvješće o provedenim izborima, konstatirati izabrane članove predstavničkog tijela, utvrditi koji vijećnici su stavili mandat u mirovanje ili im mandat miruje po sili zakona ili su podnijeli ostavke na dužnost vijećnika, tko zamjenjuje te vijećnike te utvrditi člana predstavničkog tijela koji će preuzeti predsjedanje sjednicom do izbora predsjednika.

Mandatna komisija ima predsjednika i 2 člana.

Predsjedateljica je napomenula da je u pripremi ove sjednice već pripremljen prijedlog za članove ove Komisije, te je u svojstvu predsjedateljice predložila slijedeće članove za izbor u Mandatnu komisiju:

1. za predsjednicu IVANU ŠKORJANEC
2. za članicu GORDANU LOPARIĆ
3. za člana IGORA FRANOLIĆA

Budući da nije bilo drugih prijedloga predsjedateljica je stavila na glasovanje prijedlog za imenovanje Mandatne komisije, te konstatirala da je **javnim glasovanjem Gradsko vijeće grada Ludbrega jednoglasno u Mandatnu komisiju izabralo: IVANU ŠKORJANEC za predsjednicu i za članove GORDANU LOPARIĆ i IGORA FRANOLIĆA.**

Predsjedateljica poziva Mandatnu komisiju da se povuče, pripremi i nakon toga podnese Izvješće o provedenim izborima za Gradsko vijeće Grada Ludbrega. Članovi Mandatne komisije izjasnili su se da im nije potrebna stanka s obzirom da su Izvješće već pripremili.

(Rješenje o izboru Mandatne komisije Gradskoga vijeća Grada Ludbrega sastavni je dio ovog Zapisnika)

**Točka 3.**

**Izvješće Mandatne komisije i verifikacija mandata vijećnika,**

* **određivanje člana predstavničkog tijela koji će predsjedati sjednici do izbora predsjednika Gradskog vijeća,**
* **svečana prisega članova predstavničkog tijela,**

Nakon uvida u Izvješće Gradskog izbornog povjerenstva Grada Ludbrega o provedenim izborima, predsjednica Mandatne komisije g. Ivana Škorjanec podnijela je Izvješće Mandatne komisije o provedenim izborima za izbor članova Gradskog vijeća, podatke o imenima i prezimenima izabranih članova gradskog vijeća, o obavijestima dostavljenim upravnom tijelu o mirovanju mandata po sili zakona, o zahtjevima za mirovanje mandata i o zamjenicima vijećnika koji umjesto izabranih vijećnika počinju obnašati dužnost vijećnika Gradskog vijeća Grada Ludbrega. Izvješće je sastavni dio ovog Zapisnika.

Predsjednik Mandatne komisije je u Izvješću naveo:

* da temeljem članka 90. stavka 4. Zakona o lokalnim izborima mandat u predstavničkom tijelu miruje po sili zakona:

\*DUBRAVKU BILIĆU- gradonačelniku Grada Ludbrega, a zamjenjuje ga

Ivana Škorjanec

* da su temeljem članka 79. stavka 6. Zakona o lokalnim izborima slijedeći izabrani članovi Gradskog vijeća stavili svoj mandat u mirovanje iz osobnih razloga i to:

\*KREŠIMIR ŠALIG, a zamjenjuje ga Kristina Mirčetić Petrin,

\*RENATA POTOČNIK, a zamjenjuje ju Marija Schubert,

\*SANDRA DIJANOŠIĆ SKUPNJAK, a zamjenjuje ju Jasminka Topolko,

\*BOŽICA MAKAR, a zamjenjuje ju ZLATKO SOVA.

Mandatna komisija je utvrdila da su sva pitanja vezana uz mandate vijećnika riješena i provedena u skladu sa zakonom, te predlaže da se izabranim vijećnicima kao i zamjenicima koje su odredile političke stranke, a sukladno članku 81. Zakona o lokalnim izborima, danas verificira mandat.

Predsjedateljica gđa. Stančin je napomenula da je Izvješće Mandatne komisije deklaratorne naravi te se o njemu posebno ne glasuje, već se Izvješće kao takovo prima na znanje.

(Izvješće Mandatne komisije sastavni je dio ovog Zapisnika).

Predsjedateljica gđa. Stančin potom je zamolila da se izvrši prozivka vijećnika koji će nakon upravo usvojenog Izvješća Mandatne komisije obnašati dužnost vijećnika.

**NAZOČNI ČLANOVI GRADSKOGA VIJEĆA: Tihomir Horvat, Anica Happ, Darko Jagić, Maca Jančić, Gordana Loparić, Ivana Škorjanec, Marija Schubert, Krešimir Horvat, Jasminka Topolko, Kristina Mirčetić Petrin, Igor Franolić i Zlatko Sova.**

Sjednici nije nazočan Goran Križanić, a nije ni opravdao svoj izostanak.

Nakon obavljene ponovne prozivke vijećnika predsjedateljica je konstatirala da ovoj sjednici prisustvuje ukupno 12 vijećnika što znači da postoji propisani kvorum za nastavak sjednice i donošenje pravovaljanih odluka.

* **Određivanje člana predstavničkog tijela koji će predsjedati sjednici do izbora predsjednika Gradskog vijeća,**

U skladu s odredbama članka 87. stavka 4. Zakona o lokalnim izborima, a prema podacima izabranih i prethodno verificiranih vijećnika potrebno je odrediti prvog izabranog člana s kandidacijske liste koja je dobila najviše glasova, a koji će predsjedati sjednicom do izbora predsjednika Vijeća.

Prema Izvješću Mandatne komisije utvrđeno je da je najveći broj glasova dobila:

KANDIDACIJSKA LISTA GRUPE BIRAČA nositelja liste DUBRAVKA BILIĆA,

a da je prvi izabrani član s navedene kandidacijske liste kojem mandat ne miruje po sili zakona odnosno nije stavio mandat u mirovanje iz osobnih razloga –gospodin TIHOMIR HORVAT.

Predsjedateljica gđa. Stančin pozvala je gospodina TIHOMIRA HORVATA da preuzme predsjedanje sjednicom do izbora predsjednika Vijeća.

Gospodin Tihomir Horvat zahvalio je na ukazanom povjerenju te je preuzeo daljnje vođenje ove Konstituirajuće sjednice. Napomenuo je da se prelazi na rješavanje slijedeće točke dnevnoga reda.

* **Svečana prisega članova predstavničkog tijela,**

Predsjedatelj g. Horvat zamolio je vijećnike koji će obnašati dužnost vijećnika prema Izvješću Mandatne komisije da ustanu te je napomenuo da nakon što on pročita tekst prisege, vijećnici izgovore „PRISEŽEM“ te potpišu tekst prisege i kasnije mu ga predaju radi priloga zapisniku.

Točka 4.

**Izbor predsjednika i članova Odbora za izbor i imenovanja**

Predsjedatelj g. Horvat napomenuo je da je navedeni Odbor potrebno izabrati prije svega stoga što je on, u skladu sa Statutom i Poslovnikom ovlašten za predlaganje kandidata za predsjednika i potpredsjednika vijeća te za ostale izbore i imenovanja iz nadležnosti gradskog vijeća (članovi radnih tijela vijeća itd.). Odbor za izbor i imenovanje čine predsjednik i 4 člana, a biraju se iz redova ovog Vijeća.

Predsjedatelj je predložio, a sukladno prijedlogu nositelja kandidacijskih lista grupe birača te političkih stranaka koje obnašaju vlast u Gradskom vijeću Grada Ludbrega, da se u Odbor za izbor i imenovanja izaberu slijedeći vijećnici:

-za predsjednicu ANICA HAPP

-za članove MARIJA SCHUBERT

TIHOMIR HORVAT

JASMINKA TOPOLKO

GORAN KRIŽANIĆ

Budući da drugih prijedloga za predsjednika i članove Odbora za izbor i imenovanja nije bilo, predsjedatelj je iznijeti prijedlog stavio na glasovanje, te je konstatirao da je j**avnim glasovanjem Gradsko vijeće JEDNOGLASNO – s 12 glasova „ZA“ u Odbor za izbor i imenovanje izabralo: Anicu Happ – za predsjednicu, a za članove Mariju Schubert, Tihomira Horvata, Jasminku Topolko i Gorana Križanića.**

**(**Rješenje o izboru Odbora za izbor i imenovanje Gradskoga vijeća Grada Ludbrega sastavni je dio ovog Zapisnika).

S obzirom da je Odbor za izbor i imenovanje ovlašteni predlagatelj po narednim točkama dnevnoga reda, predsjedatelj je predložio kratku stanku kako bi se Odbor usuglasio i pripremio prijedloge za imenovanja po pojedinim točkama dnevnoga reda.

**Točka 5.**

**Izbor predsjednika i članova Odbora za statut i poslovnik**

Odbor za statut i poslovnik ima predsjednika i četiri člana.

Odbor za statut i poslovnik: predlaže Statut Grada i Poslovnik Gradskog vijeća, predlaže pokretanje postupka za izmjenu Statuta odnosno Poslovnika Gradskog vijeća, predlaže akte o primanjima i naknadama predsjednika i članova Gradskog vijeća, stalnih i povremenih radnih tijela te predsjednika vijeća mjesnih odbora, utvrđuje pročišćene tekstove akata Gradskog vijeća te ih objavljuje u službenom glasilu te obavlja i druge poslove određene Statutom Grada Ludbrega.

Predsjednica Odbora za izbor i imenovanja – g. Anica Happ iznijela je prijedlog za izbor predsjednika i članova Odbora za statut i poslovnik kojeg je utvrdio Odbor za izbor i imenovanja, a sukladno dostavljenim prijedlozima nositelja kandidacijskih lista grupe birača i političkih stranaka koje obnašaju vlast u Gradskom vijeću Grada Ludbrega.

U Odbor za Statut i poslovnik predložila je da se izaberu: Darko Jagić – za predsjednika, te Maca Jančić, Kristina Mirčetić Petrin, Zlatko Sova i Krešimir Horvat za članove.

Budući da drugih prijedloga za predsjednika i članove Odbora za statut i poslovnik nije bilo, predsjedatelj je iznijeti prijedlog stavio na glasovanje, te je konstatirao da je j**avnim glasovanjem Gradsko vijeće JEDNOGLASNO – s 12 glasova „ZA“ u Odbor za statut i poslovnik izabralo: Darka Jagića – za predsjednika, a za članove Macu Jančić, Kristinu Mirčetić Petrin, Zlatka Sovu i Krešimira Horvata.**

/Rješenje o izboru Odbora za statut i poslovnik Gradskoga vijeća Grada Ludbrega u prilogu je zapisnika./

**Točka 6.**

**Izbor predsjednika i dva potpredsjednika Gradskoga vijeća**

U skladu s odredbama Statuta Vijeće ima predsjednika i dva potpredsjednika koji se biraju većinom glasova svih članova Gradskog vijeća javnim glasovanjem na prijedlog Odbora za izbor i imenovanje ili na prijedlog 1/3 vijećnika, na način i po postupku utvrđenom Poslovnikom.

Predsjednik i jedan potpredsjednik Gradskog vijeća bira se iz redova stranke ili koalicije stranaka ili lista grupe birača koje su prema izbornim rezultatima dobile većinu mandata u Gradskom vijeću.

Jedan od potpredsjednika bira se iz redova vijećnika oporbenih stranaka ili oporbenih lista grupe birača kojega oni predlože.

Prvi potpredsjednik Gradskog vijeća bira se iz redova većinske stranke, odnosno koalicije, a drugi iz redova oporbe.

Predsjednik Vijeća: predstavlja Vijeće, saziva i organizira, te predsjedava sjednicama Vijeća, predlaže dnevni red Vijeća, upućuje prijedloge ovlaštenih predlagatelja u propisani postupak, brine se o postupku donošenja odluka i općih akata, usklađuje rad radnih tijela, potpisuje odluke i akte koje donosi Vijeće, brine o zaštiti prava vijećnika, obavlja i druge poslove određene zakonom i Poslovnikom Vijeća.

Potpredsjednici zamjenjuju predsjednika u slučaju njegove odsutnosti ili spriječenosti te obavljaju i druge poslove koje im povjeri predsjednik ili Gradsko vijeće.

Predsjednika prvo zamjenjuje prvi potpredsjednik. U slučaju odsutnosti ili spriječenosti prvog potpredsjednika, predsjednika zamjenjuje drugi potpredsjednik, osim ako predsjednik nije drugačije odlučio.

Predsjedatelj je također napomenuo, da bi predsjednik i potpredsjednik bili izabrani, potrebno je da za njih glasuje natpolovična većina svih vijećnika, što znači da je potrebno da za njih glasuje najmanje 7 vijećnika .

Predsjednica Odbora za izbor i imenovanje – gđa. Anica Happ iznijela je prijedlog Odbora:

U iznošenju prijedloga napomenula je da je Odbor za izbor i imenovanja zaprimio prijedlog Kandidacijske liste grupe birača nositelja liste DUBRAVKA BILIĆA i Socijaldemokratska partije Hrvatske - SDP za imenovanje predsjednika i prvog potpredsjednika Gradskoga vijeća.

Temeljem Konačnih rezultata izbora za članove Gradskog vijeća Grada Ludbrega objavljenih od strane Gradskog izbornog povjerenstva Grada Ludbrega i potpisanog Sporazuma o postizbornoj suradnji Kandidacijska liste grupe birača nositelja DUBRAVKA BILIĆA i Socijaldemokratska partija Hrvatske – SDP, ove dvije kandidacijske liste čine većinu u Gradskom vijeću Grada Ludbrega s obzirom da su osvojile 8 od ukupno 13 vijećničkih mandata.

Stoga su iste predložile:

* da se za PREDSJEDNIKA Gradskoga vijeća Grada Ludbrega izabere DARKO JAGIĆ iz Ludbrega, Ulica Vladimira Nazora 10
* te da se za PRVU POTPREDSJEDNICU Gradskoga vijeća izabere KRISTINA MIRČETIĆ PETRIN iz Ludbrega, Ulica kardinala Franje Kuharića 4.

Odbor je također zaprimio prijedlog vijećnika političkih stranaka i Kandidacijske liste grupe birača nositelja IGORA FRANOLIĆA koji iz redova oporbenih vijećnika p r e d l a ž u :

* da se za DRUGOG POTPREDSJEDNIKA Gradskoga vijeća izabere KREŠIMIR HORVAT iz Selnika, Ulica Ruđera Boškovića 1.

Odbor za izbor i imenovanja utvrdio je da su prijedlozi pravovaljani te predlaže Gradskome vijeću izbor predloženih kandidata za predsjednika, prvu potpredsjednicu te drugog potpredsjednika Gradskoga vijeća.

Predsjedatelj je zahvalio predsjednici Odbora za izbor i imenovanja te je pitao vijećnike da li oni imaju neki drugi prijedlog te je ujedno podsjetio da bi prijedlog vijećnika bio važeći mora ga predložiti 1/3 vijećnika i treba biti u pisanom obliku i potvrđen njihovim potpisom.

Budući da nije bilo drugih prijedloga, te se nitko nije uključio u raspravu, predsjedatelj g. Horvat **stavio je prijedlog Odbora za izbor i imenovanje za izbor predsjednika Gradskoga vijeća na glasovanje te je konstatirao da su javnim glasovanjem vijećnici JEDNOGLASNO , sa 12 glasova „ZA“ za predsjednika Gradskoga vijeća izabrali gospodina DARKA JAGIĆA.**

**Ujedno je konstatirao da je izborom predsjednika, sukladno odredbi članka 32. Zakona o lokalnoj i područnoj (regionalnoj) samoupravi, KONSTITUIRANO GRADSKO VIJEĆE GRADA LUDBREGA.**

(Rješenje o izboru predsjednika Gradskog vijeća Grada Ludbrega sastavni je dio ovog Zapisnika).

Predsjednik Gradskoga vijeća – g. Darko Jagić zahvalio je na izboru te je nastavio s daljnjim vođenjem sjednice.

**Izbor potpredsjednika Gradskog vijeća**

Predsjednik Gradskoga vijeća – g. Darko Jagić napomenuo je da je već iznijet prijedlog Odbora za izbor i imenovanje vezano uz izbor prvog i drugog potpredsjednika Gradskoga vijeća.

Budući da drugih prijedloga nije bilo te se nitko nije uključio u raspravu po podnijetom prijedlogu, predsjednik g. Darko Jagić **stavio je prijedlog Odbora za izbor i imenovanje za izbor prve potpredsjednice Gradskoga vijeća na glasovanje te je konstatirao da je javnim glasovanjem JEDNOGLASNO – s 12 glasova „ZA“ za prvu potpredsjednicu Gradskoga vijeća Grada Ludbrega izabrana KRISTINA MIRČETIĆ PETRIN.**

(Rješenje o izboru prve potpredsjednice Gradskog vijeća Grada Ludbrega sastavni je dio ovog Zapisnika).

Predsjednik je potom **stavio na glasovanje prijedlog Odbora za izbor i imenovanje za izbor drugog potpredsjednika Gradskoga vijeća te je konstatirao da je javnim glasovanjem – JEDNOGLASNO, s 12 glasova „ZA“ za drugog potpredsjednika Gradskoga vijeća Grada Ludbrega izabran KREŠIMIR HORVAT.**

(Rješenje o izboru drugog potpredsjednika Gradskoga vijeće Grada Ludbrega sastavni je dio ovog Zapisnika).

Predsjednik – g. Jagić čestitao je izabranim potpredsjednicima na izboru te se kratkim obraćanjem zahvalio na izboru.

U svojoj zahvali je iznio:

„ Poštovane gradske vijećnice i vijećnici, poštovani gradonačelniče i svi ovdje prisutni, poštovane građanke i građani Ludbrega koji nas prate putem medija.

Sve vas lijepo pozdravljam.

Zahvaljujem vama vijećnicima na iskazanom povjerenju za obavljanje dužnosti predsjednika Gradskog vijeća Grada Ludbrega.

Koristim priliku da vam zahvalim na vašem političkom angažmanu na ovim izborima te vam čestitam što su vas birači prepoznali u izboru za vijećnike.

Čestitke gospodinu Dubravku Biliću na trećem mandatu za gradonačelnika Grada Ludbrega.

Na početku smo mandata, puno toga je pred nama i uvjeren sam da uz zajedničko zalaganje i dobru volju možemo uspješno ne vladati nego upravljati gradom.

Sportskim rječnikom rekli bismo ovako: da bismo utakmicu mogli odigrati, trebamo trenirati, biti pripremljeni, poštivati pravila igre, uvažavati suca, suigrače i protivnike te nikako ne zaboraviti da nas prati publika i da smo tu radi njih.

U svakoj utakmici postoje suparnici i to je dobro.

To nam daje motiv i želju da mijenjamo stvari na bolje.

Ako u važnim stvarima budemo jedinstveni, postići ćemo više za razvoj Grada po mjeri naših građana, Grada na koji smo ponosni.

Ovim putem pozivam građanke i građane Ludbrega da se aktivno uključe u rad našeg vijeća, te se slobodno obrate našim vijećnicima sa svojim primjedbama, problemima i idejama.

Predsjedat ću Gradskim vijećem u skladu s Poslovnikom Gradskog vijeća, Statutom Grada Ludbrega i ostalim pozitivnim propisima RH.

Očekujem argumentirano i konstruktivno sučeljavanje mišljenja, u duhu pravila demokracije, tolerancije i pristojnosti te međusobno uvažavanje vijećnika.

To je ispravan način za donošenje kvalitetnih odluka.

Vjerujem u dobru suradnju s gradonačelnikom, gradskim službama, gradskim tvrtkama i svim udrugama koje djeluju na našem području.

Za petnaestak minuta očekuje nas druga radna sjednica Gradskog vijeća, ne bih više duljio već bi ovime zatvorio ovu prvu konstituirajuću sjednicu s još jednom mišlju: ovdje smo zbog Ludbrega, Ludbreg nije ovdje zbog nas.

-----------------------

Obzirom da je završen rad po utvrđenom dnevnom redu konstituirajuće sjednice predsjednik Gradskog vijeća zahvalio je svim vijećnicima i ostalim sudionicima ove sjednice na sudjelovanju te je obavijestio da za 15-tak minuta slijedi nastavak rada odnosno 2. sjednica Gradskoga vijeća po predloženom dnevnom redu koji su vijećnici već ranije primili.

Zaključeno u 17.30 sati.

D o v r š e n o !

ZAPISNIČAR: PREDSJEDNIK

GRADSKOGA VIJEĆA:

Mirjana Balažinec Darko Jagić

OVJEROVITELJI ZAPISNIKA:

Maca Jančić \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Krešimir Horvat \_\_\_\_\_\_\_\_\_\_\_\_\_\_\_\_\_\_\_\_\_